Virallinen lehti nro C 200 , 30/06/1997 s. 0173



B4-0511, 0538, 0552 ja 0560/97 Päätöslauselma Kolumbiasta Euroopan parlamentti, joka A. ottaa huomioon, että viimeksi syyskuussa 1996 tekemänsä virallisen vierailun aikana Euroopan parlamentin valtuuskunta kävi Kolumbian ihmisoikeusjärjestössä (CINEP), B. ottaa huomioon, että se on toistuvasti tuominnut kaikkien osapuolten taholta väkivallan Kolumbian konfliktissa, C. on syvästi huolissaan siitä, että sadat tuhannet kolumbialaiset ovat joutuneet jättämään kotipaikkansa ja siirtymään maan sisäosiin välttyäkseen väkivallalta, D. panee merkille, että suurin osa murhista ja katoamisista jää rankaisematta, ja tuo esille erityisesti ihmisoikeusaktivistin Josué Giraldon kuoleman; tämä oli ollut erään konferenssin yhteydessä Euroopan parlamentissa puhumassa Kolumbian ihmisoikeustilanteesta; Euroopan parlamentti, joka 1. Ilmaisee olevansa hyvin järkyttynyt siitä, että laittomat puolisotilaalliset joukot murhasivat «Centro de Investigación y Educación Popular» -nimisessä jesuiittajärjestössä 19. toukokuuta CINEP:n ihmisoikeusaktivistin Mario Calderónin ja hänen vaimonsa Elsa Alvarado Calderónin sekä tämän vanhemmat; 2. Pyytää Kolumbian hallitusta ja oikeusviranomaisia tutkimaan perusteellisesti nämä murhat, pyrkimään siihen, että murhaajat joutuvat oikeuteen, ja antaa samalla tunnustusta Kolumbian hallituksen toimille poliisin erikoistutkintaryhmän nimittämiseksi, jotta tutkimukset saatetaan päätökseen yleisen syyttäjän toimiston ihmisoikeuksista vastaavan yksikön ohjeiden mukaisesti; 3. Ilmaisee olevansa syvästi huolissaan laittoman puolisotilaallisen väkivallan lisääntymisestä kansalaisjärjestöjä kohtaan, joiden ainoa rikkomus on yrittää löytää ratkaisu konfliktiin ilman väkivaltaa; 4. Ilmaisee myötätuntonsa ja antaa tukensa Mario Calderónin ystäville ja työtovereille sekä kaikille niille, jotka hänen laillaan ovat sitoutuneet puolustamaan kansainvälisesti hyväksyttyjä ihmisoikeussääntöjä; 5. Kehottaa kapinallisia ryhmiä Kolumbian hallituksen kanssa käytävien neuvottelujen yhteydessä vapauttamaan ne 70 sotilasta, jotka elokuusta 1996 lähtien ovat olleet pidätettyinä, ja suhtautumaan myönteisesti noin 13 000 neliökilometrin laajuisen Caguánin alueen demilitarisointitoimiin; 6. Suhtautuu myönteisesti Yhdistyneiden kansakuntien pysyvän ihmisoikeuskomissaarin viran perustamiseen, jonka rahoittamiseen komissio osallistuu, ja toivoo, että komissaari voi osaltaan tehokkaasti edistää ihmisoikeuksia ja että hän saa tarkat selvitykset Kolumbian tilanteesta; 7. Suhtautuu myönteisesti siihen, että Euroopan yhteisön humanitaarisen avun neuvosto (ECHO) on myöntänyt 4,5 miljoonan ecun määrärahan väkivallan runtelemien kansojen auttamiseksi välittömästi; 8. Suhtautuu myönteisesti siihen, että Kolumbian hallitus on korostanut kansalaisjärjestöjen ja yhteiskunnallisten liikkeiden laillisuutta; pyytää siltä, että se ryhtyisi viipymättä tehokkaisiin toimiin niiden jäsenten suojelemiseksi; 9. Suhtautuu myönteisesti Kolumbian presidentin hiljattain perustamaan virastoon, joka vastaa väkivallan vuoksi muualle siirtymään joutuneista; virasto pyrkii torjumaan hätäsiirtolaisuuden ja antamaan tukensa ilmiön uhreille; 10. Muistuttaa Yhdistyneiden kansakuntien erityislähettilään tekemistä johtopäätöksistä, jotka koskevat oikeuden ulkopuolisia tuomioiden täytäntöönpanoja, ja pyytää Kolumbian hallitusta järjestämään erityisiä suojeluohjelmia, joilla vastataan tehokkaasti useiden tarkkailijoiden ja ihmisoikeusjärjestöjen huolestuneisuuteen; 11. Kehottaa puhemiestään välittämään tämän päätöslauselman neuvostolle, komissiolle, Kolumbian hallitukselle, Yhdistyneiden kansakuntien ihmisoikeuskomissiolle ja Bogotán (Kolumbia) CINEP:lle.